Св. Синод с остра позиция против прием на повече бежанци - Вестник Утро
Св. Синод с остра позиция против прием на повече бежанци
България | 25 септември 2015, 16:09 | коментара
Св. Синод се обяви категорично против приемането на още бежанци в страната. Вофициално обръщение Българската патриаршия заяви, че трябва да се решават проблемите на войната, която е предизвикала тази криза.
В съобщението от Св. Синод пише още, че Православната църква изпитва състрадание и призовава към солидарност с всички бежанци. За тези, които вече са пристигнали в страната, „е редно като християни и като общество да се погрижим, доколкото можем и ни стигат оскъдните ресурси, но повече не”.
Оценката на настоящата ситуация членовете на Синода виждат така:
"Ситуация, която по своя характер, освен моментните въпроси на материалното обгрижване и материалната солидарност с прииждащите тук хора, поставя въпроси за стабилността и съществуването на Българската държава, по принцип."
Освен това в обръщението се апелира да бъдат приемани такива мигранти, "които биха се чувствали добре сред нас".
"Защото, ако те биха имали проблем да приемат подкрепа от християнска общност, то това ще означава, че християнската общност в бъдеще би имала по-голям проблем, отколкото в момента подозираме", пишат патриархът и митрополитите.
Патриаршията призова правителството да повдигне пред световната общност въпроса за незабавно прекратяване на войните в Близкия Изток и Северна Африка. Според Синода трябва също да се обсъди дали не става въпрос за религиозно прочистване на размирните територии от христянството като религия.
"ВЪЗЛЮБЕНИ БРАТЯ И СЕСТРИ,
Многократно през последните месеци в публичното пространство се поставя въпросът каква е позицията на Българската православна църква по отношение на т.нар. „бежански проблем". Както обикновено, Църквата ни бива обвинявана в пасивност. Пасивност като позиция и пасивност като действие. Нека се знае, че в хилядолетния опит на Православната църква не се предвижда вземането на прибързани решения, продиктувани от моментни ситуации. Нито пък вземането на решения под влиянието на популистки съображения и с намерение да се угоди на някакво мнение, което се приема в дадения момент за меродавно.
По своя характер Православната църква е длъжна да мисли с категориите на Свещеното Писание, Божиите заповеди, така също и с категориите на историята, което означава да промисля позициите и решенията си с оглед на последствията от дадени събития и как те биха се отразили дългосрочно на православния народ, на паството ни, което Господ Иисус Христос е поверил на нашите грижи. Това се отнася особено за ситуации като тази с бежанската криза. Ситуация, която по своя характер, освен моментните въпроси на материалното обгрижване и материалната солидарност с прииждащите тук хора, поставя въпроси за стабилността и съществуването на Българската държава, по принцип. Както и въпроса за това в какъв духовен контекст, в каква духовна среда, ще пребивава православният български народ, ако този поток продължи до степен, в която да бъде разместен съществуващият етнически баланс на територията на нашето Отечество България, която Бог е определил православният наш народ да обитава.
През последните месеци сме свидетели на вълна от прииждащи от разорените от война страни на Близкия изток и Северна Африка и търсещи прибежище в европейските държави хора. Вълна, която придобива всички белези на нашествие.
Нека няма никакво съмнение за това, че Православната църква изпитва състрадание и призовава към солидарност с всички тези хора, които вече са попаднали сред нас и действително, а не мнимо, се нуждаят от грижа и материална подкрепа според възможностите ни. Но нека е също така ясно, че Православната църква е категорично против войната, която е причина за това човешко нещастие.Църквата винаги изследва причините за нещастието и призовава към отстраняването на причините. Битката с последствията, ако не бъдат отстранени причините за явлението, е обречена. Ние помагаме и ще помагаме с каквото можем на бежанците, които вече са попаднали в нашето Отечество, и не ги делим по вяра и народност, но считаме, че нашето правителство в никакъв случай не трябва да допуска в страната ни повече бежанци.
За тези, които вече са тук, е редно като православни християни и като общество да се погрижим доколкото можем и ни стигат оскъдните ресурси, но повече не. Който е създал повода за този проблем, той да го преодолее, не е редно православният български народ да плаща с цената на изчезването ни като Държава.
Считаме, че българското правителство трябва да концентрира външнополитическите си ресурси, както казахме, за спиране на войните, а не само да проявява солидарност с последствията от тяхното безкрайно продължаване.
И второ, да има грижата и да обърне внимание, че е добре бежанците, които евентуално бъдат приети по квота и за които Българската православна църква изразява готовност да помогне в полагането на грижи, да са такива, които биха се чувствали добре сред нас. И за които грижата, полагана за тях именно от една православна християнска общност, не би представлявала морален или друг проблем. Защото, ако те биха имали проблем да приемат подкрепа от християнска общност, то това ще означава, че християнската общност в бъдеще би имала по-голям проблем, отколкото в момента подозираме."
Обръщението е подписано от патриарх Неофит и всичките 14 митрополити
България | преди 13 часа | 24 часа | 527
България | преди 13 часа | Economic.bg | 503
България | преди 13 часа | Mediapool.bg | 475
| преди 12 часа | 411
| преди 13 часа | TechNews.bg | 403
| преди 13 часа | 24 часа | 527
| преди 13 часа | News.Bg | 459
Свят | преди 2 дни | 24 часа | 5323